Politiets indsats i ugerne omkring skolestart har vist, at 1.600 flere end sidste år kørte for stærkt.

Når de nye børn begynder i børnehaveklasse, så er alt nyt for dem – også trafikken. For at beskytte børnene i de mindre klasser, laver politiet hvert år en kampagne, der skal få bilisterne til at køre langsomt og forsigtigt på vejene omkring skolen. Men desværre viste politiets kontroller i uge 33 og 34, at vi i år er blevet væsentlig dårligere til at passe på børnene i trafikken. I de to uger kunne betjentene konstatere, at 1.600 flere bilister kørte for stærkt på og ved skolevejene sammenlignet med de samme uger sidste år. Politiet oplevede også, at 171 bilister ikke havde spændt sikkerhedsselen – og 85 tilfælde var børnene ikke fastspændt. Derudover talte 73 bilister i telefon, mens de kørte. - Det er foruroligende, da vi ved, at der en klar sammenhæng mellem hastighed og uheld. Højere hastighed er lig med større risiko for trafikuheld og dermed også større risiko for, at uheldet medfører personskade og i værste tilfælde trafikdrab. Ydermere er det nedslående, at antallet af manglende brug af sikkerhedssele og brugen af håndholdt mobiltelefon ligeledes er steget i år i forhold til 2017, siger politiassistent Christian Berthelsen fra Rigspolitiets Nationale Færdselscenter.